ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣብነታዊት ጓል ኣንስተይቲ #5፡ 'ደቂ ኣንስትዮ ኣጻብዕትና ፍሉይ’ዩ' 12 ታሕሳስ 2019 መግለጺ ስእሊ, ንግስቲ ገብረመስቀል፡ ካብ 1978 ክሳብ ናጽነት ኤርትራ ተጋዲላ ኤርትራውያን ደቀንስትዮ፡ ንናጽነት ኣብ ዝተኻየደ ብረታዊ ተጋድሎ፡ ነብሰንን ደቀንን ንዝገበርዎ ኣበርክቶን ንዝኸፈልዎ መስዋእትን ብሓበን እየን ዝዝክርኦ። ብዙሓት ደቀንስትዮ ድማ፡ ኣብቲ ታሪኻዊ ቃልሲ ብኣካል ተሳቲፈን ታሪኸን ብደም ሰኒደን እየን። ንግስቲ ገብረመስቀል፡ ኣብ 1978 ዓ.ም [ኣቆጻጽራ ኤውሮጳውያን] ናይ 10ይ ክፍሊ ትምህርታ ምስ ወዲአት ናብ ብረታዊ ቃልሲ ህዝቢ ኤርትራ ክትጽምበር እንከላ ጓል 16 ዓመት እያ ነይራ። መባእታዊ ወተሃደራውን ፖለቲካውን ታዕሊም ወሲዳ ከኣ ኣብ ሜዳ ከም መምህር ኣገልጊላ፤ ናጽነት ክትርኢ በቒዓ። ክሳብ 2003 ድማ ኣብ ስራሕ መንግስቲ ጸኒሓ። ሕጂ ኣብ ኣስመራ፡ ኣብ ከባቢ ፖስት ኦፊስ፡ ብኣትኽልቲ ኣብ ዝወቀበት ጸባብ ምዕርግቲ ቤት ትነብር። ገና ናብቲ ካንሸሎ ቅልቅል እንክትብል ሽታ ጥበብ ይቕበለካ፤ ውጽኢት ኢደ ጥበብ ካይላ፡ መቐመጢ ክሳብ ዝሰኣኖ ዓቕሉ ዝጸበቦ ካንሸሎ (መረባ) ጥበብ። ዛንትኣ እንሆ። ንግስቲ ገብረመስቀል እብሃል። ኣብ ሜዳ መምህር ነይረ። ድሕሪ ናጽነት፡ ኣብ ቤት ጽሕፈት መንግስቲ፡ ኣብ ምምዝጋብ ሰነዳት 'ዳታ ኢንትሪ' ኮይነ ክሰርሕ ጸኒሐ። ግን፡ ናተይ ውሽጣዊ ድልየትን ክእለትን እናደፍአኒ ስለ ዝመጽአ፡ ናብ ስራሕቲ ኢደ ጥበብ ኣትየ። ብ2003፡ ኣብ ዓድና ዳርጋ እቲ ናይ ጥልፊ ስራሓት ይበራበር ስለ ዝነበረ፡ ኣብ ጀዲድ ጥልፊ ይጠልፍ ነይረ። ኣብቲ እዋን፡ ኣብ ኤርትራ ብዙሕ ናይ ጀዲድ ስራሓት ስለ ዝነበረ፡ ብዝተፈላለየ ቅዲ ናይ ደቂ ተባዕትዮን ደቂ ኣንስትዮን ክዳውንቲ ከነፍሪ ጀሚርና። ብዕንቊ ዝስርሑ መጋየጺታት'ውን ክሰርሕ ጀሚረ። ቜልዑ ኮይንና ናብ ገድሊ ቅድሚ ምኻድና፡ ብእችነቶ ጎልፎ ኣሊምና ንባዕላትናን ንወለድናን ንኸድን ነይርና። ኣብ ሜዳ፡ ብስልኪ ናይ ካዝና ጌርና ድማ ከመይ ገይርካ ካልሲ ከም ዝስራሕ ንኣደ ቖልዑ ንምህረን ነይርና። ከምኡ እናበለ ዝዓበየ ልምዲ፡ ንዓይ'ውን ኣብ ኣስመራ ከም ፍልጥቲ ናይ ጥልፊ ሰብ ኮይነ ንክፍለጥ ዕድል ሂቡኒ። ታሪኽ ዝቕይራ ዘለዋ ኢትዮጵያውያን ደቂ ኣንስትዮ ማሕለኻ ዝበዝሖ ፖለቲካዊ ተሳትፎ ደቂ ኣንስትዮ ኢትዮጵያ መዓልታዊ 137 ደቂ ኣንስትዮ፡ ብመጻምደንን ቤተሰበንን ይቕተላ ብጾተይን ዝፈልጡንን ሰባት፡ ኣብ መገዲ ኣየር ኣብ 'ዲዩቲ ፍሪ' እናወሰዱ ይሸጡለይ ነይሮም። ብዓቢኡ ግን፡ ኣብ ወርሒ ጥቅምቲ 2005፡ ብደገፍ ሚኒስትሪ ንግድን ኢንዱስትርን ከምኡ'ውን ማሕበር ደቂ ኣንስትዮ ኤርትራን፡ ካብ ኩለን ዞባታት ዝተዋጻእና 10 ሰባት፡ ብሓንቲ ክላውዲያ ዛምቦኒ ዝተባህለት ኢጣልያዊት መምህር፡ ስልጠና ስራሕቲ ካይላ ተዋሂቡና። ን10 ወርሒ ምስ ተምሃርና ኢደይ ጠጠው ክብል ኣይደለኹን፤ ንዓሰርተ ኣዋርሕ ተማሂርና ምስ ወዳእና ኣብ ውሽጢ ወርሒ፡ ዘድልየኒ ናውቲ ኣማሊአ ክሰርሕ ጀሚረ። ብ2007 ድማ፡ ስራሕተይ ሒዘ ኣብ ኣስመራ ዝዓበየ ምርኢት ካይላ ኣቕሪበ። ብድልየትን ባህግን ዝገበርኩዎ ስለ ዝነበረ፡ ህዝቢ ኣስመራ ዳርጋ ንኹሉ እቲ ዘቕረብኩዎ ፍርያተይ ዓዲጉለይ። መግለጺ ስእሊ, ንግስቲ ገብረመስቀል ካብ ንእስነት ክሳብ ምግዳል [ስሓቕ]፡ ኣብዚ እዋን፡ እታ ዝዓበየትን ዝኸበረትን ዋጋ ዝነበራ ናይ ካይላ ስራሕ፡ ብዕንቍን ባንዴራ ኤርትራን ዘጌጸት ናይ ካይላ ቀንዴል ብርሃን [ላምፕ] እያ ነይራ። ኣይሸጥኩዋን፤ ንቤት ጽሕፈት ፕሬዚደንት ከም ህያብ ሂበያ። ብድሕሪኣ፡ ንሓንቲ ኣብ ሕቑኣ ናይ መንደቕ ቕርጺ ዝነበራ ስራሕ ካይላ ብሰለስተ ሽሕ ናቕፋ ሸይጠያ። ሽዑ ገና ጀማሪት ስለ ዝነበርኩ እቲ ገንዘብ ንዓይ ብዙሕ እዩ ነይሩ። መግለጺ ስእሊ, ካብ ስራሕቲ ካይላ ንግስቲ 'ደቂ ኣንስትዮ ፍሉያት ኣጻብዕቲ ኣለና' ስራሕ ካይላ ብጭቃ ዝዕየ ብምኻኑ፡ ብቑዕ ሓመድ ንክትመርጽ እዩ ከቢድ። እቲ ዝመረጽካዮ ሓመድ እንተ ዘይጸቢቑ ይጓሓፍ። እቲ ጭቃ ንምብኳዕ ድማ ሓይሊ ስለ ዝደሊ፡ ብናተይ ዓቕሚ ክለውሶ ኣይክእልን። ዝሕግዘኒ ሰብ የድልየኒ። እዚ ኹሉ ሓሊፍካ፡ ኣብ ምስራሕ ምስ በጻሕኻ ድማ፡ ሰሪሕካ፡ ምጽራብ፣ ቅዲ ምውጻእ ኣሎ። እዚ ብርቱዕ ጉልበት ዝሓትት'ዩ። ይግረምኹም፡ እቲ ዝሰራሕኻዮ ካይላ ቅድሚ ምጥባሱ ክነቅጽ ስለ ዘለዎ፡ እቲ ሓመድ ጥዑይ እንተዘይኮይኑ ይነቕዓካ። ምስ ነቕዐሞ ትበኪ!
